Charlotte Dyremose (KF), 2009-03-12:
Da den konservative ordfører på området, hr. Knud Kristensen, ikke kan være til stede, skal jeg på hans vegne fremføre følgende: Lovforslag nr. L 141 fra integrationsministeren er et rigtig godt forslag, som vi i Det Konservative Folkeparti bakker fuldt ud op om.
Forslaget ophæver udlændingelovens overgangsordning for statsborgere i de ti nyeste EU-lande pr. 1. maj i år.
I 2004 blev Estland, Letland, Litauen, Polen, Slovakiet, Slovenien, Tjekkiet og Ungarn som de første østlande medlemmer af EU.
Det var en glædens dag.
Jerntæppet, der i alt for mange år havde delt Europa i Øst og Vest, blev med et fjernet helt og aldeles.
EU er nu ikke længere en klub for vesteuropæiske lande, men favner også vores venner mod øst.
Det blev slået fast med syvtommersøm i 2007, da Bulgarien og Rumænien efter mange års forberedelser og reformer også trådte ind i det europæiske samarbejde.
For de ti central- og østeuropæiske lande har EU-medlemskabet betydet en verden til forskel.
I første omgang fordi medlemskabet var betinget af en række politiske og økonomiske reformer, der har gjort landene til bedre steder at leve til gavn for deres borgere.
Dernæst fordi medlemskabet har bragt dem ind i Unionen, der med sit indre marked og øvrige ordninger bidrager til fred, stabilitet og økonomisk fremgang blandt medlemmerne.
Men også for os og alle de andre gamle EU-lande har optagelsen af de ti central- og østeuropæiske lande været en stor gevinst.
Herhjemme ville mangelen på arbejdskraft have været langt større i de seneste år, hvis ikke det var for de mange flittige arbejdstagere fra Central- og Østeuropa, der har hjulpet til, hvor der var behov.
Havde de ikke været der, ville det have forhindret den velstandsfremgang, vi har kunnet notere, og som er kommet os alle til gavn.
Vi bør derfor være glade for princippet om arbejdskraftens fri bevægelighed inden for EU, som sikrer en strøm af arbejdstagere hen imod de områder, hvor der er mangel på arbejdskraft.
Nu er de økonomiske konjunkturer vendt, og desværre ser det ud til, at lande er fristet af protektionisme.
Men at lukke sig om sig selv har aldrig gavnet nogen, og det viser de kedelige erfaringer fra 1930'erne, hvor den internationale handel og den samlede velstand faldt.
Mere end nogen sinde er der således brug for, at vi vender blikket udad, bl.a. ved at deltage aktivt i det europæiske samarbejde.
Selv om der lige nu er krise, og selv om mennesker nogle steder desværre mister deres job, er det stadig vigtigt, at vi tør være åbne, både fordi vi stadig væk mangler arbejdskraft på nogle områder, og fordi danskere også skal have mulighed for at søge job i hele EU-området.
Derfor glæder det os, at vi med det her lovforslag kan ophæve de sidste rester af østaftalen fra 2003.
Det glæder os endnu mere, at lovforslaget bygger på en bred aftale fra december sidste år, og at der altså er bred enighed om vores EU-politik på det her område.
Østaftalen var fornuftig og nødvendig, da vi indgik den, ingen tvivl om det, den har sikret, at arbejdstagere fra nye medlemslande arbejdede under ordnede forhold.
Den har desuden bidraget til at forebygge illegalt arbejde og socialt bedrageri.
har været en succes.
Lovforslaget vil sikre, at borgere fra de centralog østeuropæiske lande ikke længere behøver at søge om opholds- og arbejdstilladelse her i landet, når de kommer for at arbejde.
Danske myndigheder bør dog sikre, at ophævelsen af østaftalen ikke fører til illegalt arbejde, og det er netop, hvad den brede politiske aftale fra december sidste år og lovforslaget lægger op til.
Det vil sikre ordnede forhold for alle arbejdstagere i Danmark.
Samlet set er der altså ikke meget at betænke sig på i forbindelse med lovforslag nr. L 141, som vil gavne både Danmark og det europæiske samarbejde.